b'\n_START_ARTICLE_\nTravni\xc5\xa1ki lisar\n_START_SECTION_\nOpis\n_START_PARAGRAPH_\nTravni\xc5\xa1ki ali navadni lisar je eden pogostej\xc5\xa1ih dnevnih metuljev, ki \xc5\xbeivijo na ozemlju Slovenije. Preko kril merijo med 40 in 50\xc2\xa0mm. Ime je vrsta dobila po zna\xc4\x8dilnih belih lisah na \xc4\x8drni podlagi, ki oblikujejo vzorec, ki na zgornji strani kril nekoliko spominja na \xc5\xa1ahovnico. Tudi spodnja stran kril je \xc4\x8drno belo lisasta, vendar so spodaj \xc4\x8drne lise belo poprhnjene. Po robu zadnjih kril se vle\xc4\x8de \xc5\xa1e niz navideznih o\xc4\x8di s svetlo modro sredico. Samice so v primerjavi s samci spodaj bolj rumenkaste barve. Travni\xc5\xa1kega lisarja najdemo na razli\xc4\x8dnih travnikih in grmovnatih krajih, kjer se metulji hranijo na socvetjih osatov, glavincev in podobnih rastlin s cvetovi ro\xc5\xbenatih in ciklamnih barv. Pojavlja se od ni\xc5\xbein do drevesne meje, kjer leta med junijem in septembrom. Gosenice se hranijo z listi razli\xc4\x8dnih vrst trav, kamor samice metulja tudi odlagajo jaj\xc4\x8deca. Gosenice takoj po izvalitvi preidejo v hibernacijo, hraniti pa se za\xc4\x8dnejo \xc5\xa1ele naslednjo pomlad. Gosenice so zelene barve s temno zeleno progo, ki poteka po sredini hrbta. Zabubijo se pri tleh.'